Lectio Divina

*fuq il-Vanġelu tal-Ħadd*

Il-Ġisem u d-Demm tal-Mulej

Sena Ċ

Lq 9:11b-17

San Luqa jaqsam dan l-episodju mas-Sinottiċi l-oħrajn u anke ma San Ġwann. L-episodju jalludi għal meta Alla tema lill-poplu ta’ Iżrael bil-manna fid-deżert (cf. Eż 16,4-36) u allura jgħin biex Luqa jpinġi lil Ġesù bħala ‘Profeta bħal Mose’, anke jekk ma jiżviluppax din it-tema. L-episodju jalludi wkoll għal meta Eliżew tema lis-segwaċi tiegħu (2 Slat 4,42-44). Iżda fuq kollox dan l-episodju jsib il-milja tiegħu għalina fiċ-ċelebrazzjoni tal-Ewkaristija, fil-valur storiku u eskatoloġiku tagħha. L-appostli huma dawk li se jkomplu din l-azzjoni matul iż-żmien, huma l-qaddejja ta’ din iċ-ċelebrazzjoni. Huma jridu jqassmu l-ħobż tal-ħajja mogħti mil-Mulej, allużjoni għal 1 Kor 11,24: *agħmlu dan b’tifkira tiegħi.* Dan il-ħobż mhux bħall-manna li tintemm (cf. Eż 16,17-21/Ġw 6,27). Għandu l-qawwa li jeħles mill-mewt lil min jieklu (cf. Ġw 6,32-36.48-51). Permezz tiegħu l-Mulej irid jurina l-misteru tal-imħabba tiegħu. Finalment għandna orjentament lejn l-ikla eskatoloġika li hija l-ħajja ta’ dejjem fis-sema.

***F’dak iż-żmien, Ġesù qagħad ikellem il-folol fuq is-Saltna ta’ Alla, u fejjaq lil dawk li kienu jeħtieġu l-fejqan.***

Luqa jgħid li Ġesù qagħad ikellem lill-folol fuq is-saltna t’Alla (jgħallimhom) u jfejjaq lil min kellu bżonn. Fis-Sinottiċi l-oħra, Mark isemmi biss l-aspett tat-tagħlim (cf. Mk 6,34) u Mattew tal-fejqan (cf. Mt 14,14). Fil-versi ta’ qabel naqraw li Ġesù ħa lill-appostli miegħu Betsajda. Il-folol saru jafu u marru warajh. Hawn l-evanġelista jgħidilna li “hu laqagħhom”, qabel ma jgħidilna li qagħad ikellimhom fuq is-Saltna t’Alla eċċ. Hija l-akkoljenza ta’ qabel iċ-ċelebrazzjoni ewkaristika.

***Il-jum kien wasal biex jintemm. Resqu lejh it-Tnax u qalulu: “Ibgħathom in-nies ħa jmorru fl-irħula u r-rziezet tal-qrib biex isibu fejn jistrieħu u jieklu xi ħaġa, għax hawnhekk qegħdin f’post imwarrab.”***

Fit-tliet Sinottiċi d-dixxipli jibdew id-djalogu billi jpoġġu l-problema tal-post imwarrab. F’San Ġwann huwa Ġesù li jibda billi jsaqsi lil Filippu, waqt li f’moħħu kien jaf sewwa x’se jiġri (cf. Ġw 6,5-6). Interessanti li fl-istess perjodu tal-ġurnata, fi tmiem il-jum, Ġesù għamel l-aħħar ikla tiegħu mal-appostli u kien mistieden għand id-dixxipli t’Għemmaws (cf. 24,29). Fi tmiem il-jum, l-Ewkaristija hija antiċipazzjoni tal-ikla ewkaristika, mhux aktar hawn fl-art imma fil-ħajja ta’ dejjem. Id-dixxipli jissuġġerixxu lil Ġesù biex jibgħat lin-nies, flok jilqgħuhom kif għamel Ġesù. Naraw f’dan il-vers parallelliżmu bejn Ġesù u Ġużeppi mibjugħ minn ħutu. Ulied Iżrael marru l-Eġittu għall-qamħ, mingħand Ġużeppi li huma riedu jeħilsu minnu. Iżrael il-ġdid isib il-ħobż mingħand Ġesù li mbgħad ġie mibjugħ u tradut.

***Iżda hu qalilhom: “Agħtuhom intom x’jieklu.” Qalulu: “Ma għandniex aktar minn ħames ħobżiet u żewġ ħutiet, jekk għallinqas ma mmorrux aħna stess nixtru l-ikel għal dawn in-nies kollha!”***

Ġesù jagħti lid-dixxipli l-istess ordni li ta Eliżew (cf. 2 Slat 4, 42-43). Id-dixxipli ma jifhmux li huwa biss fejn hemm l-għotja li hemm il-ħajja (cf. 6,30.38). Hija tip ta’ ekonomija ġdida li Ġesù qed iwaqqaf. Mentri d-dixxipli għadhom jikkalkulaw bl-ekonomija tad-dinja. Għadhom jirraġunaw bil-loġika umana, ma jemmnux li Ġesù jista’ jagħti d-don tiegħu f’kull ċirkustanza. Il-ħames ħobżiet u ż-żewġ ħutiet jiffurmaw in-numru sebgħa, in-numru li jindika totalità. Fl-għajnejn umani tad-dixxipli jidhru insuffiċċjenti, imma fid-dawl tal-fidi huma d-don t’Alla fil-milja tiegħu.

***Għax kien hemm madwar il-ħamest elef raġel.***

In-numru 5000 jalludi għall-komunità primittiva ta’ Ġerusalemm wara Pentekoste (cf. At 4,4). Ukoll irid juri li d-don ta’ Ġesù huwa akbar minn ta’ Eliżew. Filwaqt li dan kellu 20 hobża għal 100 ruħ, Ġesù kellu 5 ħobżiet għal 5000. Dawn in-numri jridu juru li d-don ta’ Ġesù għal min jisma l-kelma tiegħu huwa totali, sovrabbundanti.

***Imbagħad ħa l-ħames ħobżiet u ż-żewġ ħutiet, rafa’ għajnejh lejn is-sema, berikhom u qasamhom, u tahom lid-dixxipli biex inewluhom lin-nies.***

Dan il-vers huma mimli b’termini ewkaristiċi li jfakkruna fl-aħħar ċena, fl-Ewkaristija. Nistgħu ngħidu li huwa l-vers ċentrali ta’ dan l-episodju. Il-preżenza t’Alla li fl-Eżodu jagħti l-manna lill-poplu hija murija fil-milja tagħha fi Kristu li jagħti l-ħobż tal-ħajja ta’ dejjem. Ninnutaw ukoll li fit-tliet Sinottiċi d-dixxipli huma involuti fit-tqassim tal-ikel, imma f’Luqa joħroġ aktar għad-dawl ir-rabta bejn l-awtorità u s-servizz waqt l-ikel (cf. 22,27; At 6,1-6) u mhux biss. ‘Il quddiem l-appostli huwa mqabbla ma qaddejja (cf. 12,41-48).

***U kulħadd kiel u xaba’ u l-bċejjeċ tal-ħobż li kien fadal ġabruhom fi tnax-il qoffa.***

Min jiekol minn dan il-ħobż jingħaqad mal-ġisem mogħti, jidħol fl-ekonomija tal-imħabba u tad-don u jgħix b’dan. Kulħadd kiel u xaba’, għax id-don ma jafx bi privileġġi u huwa biss id-don li jxabba. Hawn narawha sseħħ il-beatitudni: *Henjin intom li għalissa bil-ġuħ, għax għad tkunu mxebbgħin (6,21).* Mill-banda l-oħra, d-doni li tagħti d-dinja ma jxebbgħux; jagħmlu dan biss apparentament, imma fil-verità jżidu l-ġuħ (cf. 6,25). Id-dettall tat-tnax-il qoffa juri li fadal ħobż għal kull tribù, ifisser li dan id-don għandu jiġi mogħti lil kulħadd għal dejjem. Huwa antiċipazzjoni tal-ikla eskatoloġika.